
…………………………………… Megyei
Kormányhivatal

KÖRNYEZETVÉDELMI, TERMÉSZETVÉDELMI ÉS HULLADÉKGAZDÁLKODÁSI
FŐOSZTÁLY


Iktatószám: 
Tárgy: Természetvédelmi engedély 
Melléklet: 
Ügyintéző: 
Telefon: 



Az <ÜGYFÉL> (<CÍM>) által kérelmezett ……………. épületének felújítására vonatkozó eljárásban a következő döntést hoztam:

Határozat

<ÜGYFÉL> (<CÍM>) részére a …………… épületének felújítását 
<DÁTUM>-ig 
engedélyezem

az alábbi feltételekkel:  
· A padlásteret, a tornyot és a tetőhéjazatot érintő munkálatokat az augusztus 16 és március 31 közötti időszakban lehet elvégezni. Április 1 és augusztus 15 közötti időszakban a denevérkolónia teljes nyugalmát kell biztosítani, ebben az időszakban semmi olyan munka nem végezhető, ami a padlásteret, a tornyot vagy a tetőhéjazatot érinti.
· Legalább 15 nappal a munkálatok megkezdése előtt az engedélyes írásban köteles értesíteni a területileg illetékes természetvédelmi őrt (<NÉV>, emailcím, telefonszám: +36…).
· Az illetékes természetvédelmi őrszolgálat számára a munkálatok ellenőrzését lehetővé kell tenni. A természetvédelmi őrszolgálat tagja természetvédelmi érdekek alapján a tevékenységet felfüggesztheti, valamint a természetvédelmi hatóság útján további korlátozásokat kezdeményezhet.
· Az épület korszerűsítési munkálatainak részeként a denevérek berepülőnyílásait lezárni tilos. Az épület északi oldalán, az oldalfal és a tetőhéjazat találkozásánál a III. és IV. szarufa közötti részen, a 2 db ellipszis formájú nyílást érintetlenül kell hagyni. A nyílásoktól 60 cm-es távolságon belül sem padlásfödémen, sem a külső falon új burkolati elem vagy szigetelő réteg nem kerülhet kialakításra. A toronyablakon lévő fa zsalugátert semmilyen anyaggal letakarni nem szabad, s a zsalulemezek jelenlegi mintegy 45 fokos dőlésszögét is meg kell őrizni. <KORLÁTOZÁSOK PONTOS LEÍRÁSA>
· A toronytér és a padlás találkozásánál tervezett ajtó megépítését nem engedélyezem.
· A tetőszerkezet faanyagának gomba- és rovarkárosítás elleni védelme csak az Európában a denevérek szempontjából bevizsgált és engedélyezett vegyszerekkel történhet. A kiválasztott szerekről még a megrendelésük előtt hatóságunkkal a fenti telefonszámon egyeztetni szükséges. A vegyszer használata csak szeptember 15 és március 1 közötti időszakban történhet. A faanyagvédelmi munkákat követően legalább 30 napig a tetőablakok kinyitásával át kell szellőztetni a kezelt épületrészt.
· A padlástér tetőhéjazatának belső szigetelése, fóliázása során csak olyan szigetelő fólia alkalmazható, amely évtizedeken át tartós marad és a denevérek képesek karmaikkal megkapaszkodni a szigetelőanyag felületén. A kiválasztott fóliáról még a megrendelés előtt hatóságunkkal a fenti telefonszámon egyeztetni szükséges. A hegyesorrú denevérek által pihenőhelyül használt felső kupolában tilos a szigetelést elvégezni, a teljes kupolában borítás nélkül kell hagyni a deszkázatot.
· A denevérek pihenőhelyéül szolgáló épületrészen világítóablakok és fényt átengedő cserepek alkalmazása tilos, továbbra is szükséges megtartani a sötétített állapotot.
· A padlástérbe újonnan tervezett világítás rendszer kialakításához hatóságunk nem járul hozzá. A toronyfeljáróba tervezett világításrendszer megvalósítható, de üzemeltetése során csak olyan mozgásérzékelő világítótest alkalmazható, amely kisállatra nem, de emberi test mozgására felkapcsolódik.
· Klímaberendezés hőcserélő egységét illetve bármilyen olyan elektromos eszközt, amely hő-, fény- vagy zajkibocsájtással jár, a padláson illetve a toronyban elhelyezni tilos!
· Az épületre irányuló külső, reflektoros megvilágítás kialakítását nem engedélyezem.
· Legalább 15 nappal a munkálatok befejezése előtt az engedélyes írásban köteles értesíteni a természetvédelmi hatóságot, melyben nyilatkozik, hogy a természetvédelmi előírásokat maradéktalanul teljesítette.

A kötelezettségek önkéntes végrehajtásának elmaradása esetén a kötelezettel szemben az alábbi intézkedésekkel, szankciókkal élek:
· A meghatározott cselekmények végrehajtása érdekében az általános közigazgatási rendtartásról szóló 2016. évi CL. törvény 133. § szerint megindítom a végrehajtást.
· A természet védelméről szóló 1996. évi LIII. törvény 80.§ (1) pontja alapján természetvédelmi bírságot szabok ki.

Az eljárási költségre vonatkozó rendelkezések:

1. Az engedélyes az eljárás során illetékmentességet élvez.
1. Egyéb eljárási költség nem merült föl.

A döntés a közléssel végleges. Amennyiben a döntésben foglaltakkal nem ért egyet, a közléstől számított 30 napon belül közigazgatási pert indíthat a területileg illetékes, közigazgatási kollégiummal működő törvényszéknél (…… Törvényszék, <CÍM>). Tárgyalás tartását a Fél a keresetlevélben kérheti. A közigazgatási peres eljárás illetékét előzetesen megfizetni nem kell, az tárgyi illetékfeljegyzés alá esik. A peres eljárás illetékéről a bíróság dönt. A jogi képviselő nélkül eljáró Fél a keresetlevelet választása szerint a döntést hozó hatósághoz benyújthatja személyesen, postai úton, vagy elektronikusan (https://epapir.gov.hu/ oldalon keresztül). A jogi képviselővel eljáró fél, valamint a belföldi székhellyel rendelkező gazdálkodó szervezet a keresetlevelet elektronikus úton, az e-papír szolgáltatás igénybevételével köteles benyújtani, a https://epapir.gov.hu/ oldalon keresztül. ( A benyújtás elősegítése céljából tájékoztatom, hogy a felületen a „Témacsoport” megnevezésénél a „Jogorvoslat”szöveget; „Ügytípus” megnevezésnél  a  „Közigazgatási  szerv  határozatának bírósági felülvizsgálat  iránti  keresetlevél” szöveget; „Címzett” megnevezésnél a „………… Vármegyei Kormányhivatal” szöveget válassza ki. A „Hivatkozási szám” megnevezésnél a keresettel támadott döntés ügy-számát szükséges beírni.)
Az engedély véglegessé válását követően az engedélyező hatóság a határozatot a környezet védelmének általános szabályairól szóló 1995. évi LIII. törvény 66. § (3) bekezdés szerint nyilvántartásba veszi.

Indokolás
<ÜGYFÉL> (<CÍM>) által kérelmezett ……………. épület felújítására vonatkozó kérelmet nyújtott be a …………… Vármegyei Kormányhivatal Környezetvédelmi, Természetvédelmi és Hulladékgazdálkodási Főosztályához.
A ………………….. Kormányhivatal Környezetvédelmi, Természetvédelmi és Hulladékgazdálkodási Főosztály az engedélyezési eljárást lefolytatta.

A kérelmet megvizsgálva megállapítottam, hogy megfelel a hatályos jogszabályi előírásoknak.
A védett és a fokozottan védett növény- és állatfajokról, a fokozottan védett barlangok köréről, valamint az Európai Közösségben természetvédelmi szempontból jelentős növény- és állatfajok közzétételéről szóló 13/2001. (V. 9.) KöM rendelet alapján, a Magyarországon élő valamennyi denevérfaj védett, vagy fokozottan védett.
A kérelemben szereplő …………………… épület felújítása kimagasló természeti értéket képviselő denevérkolóniát érint. 
Itt él és szaporodó kolóniát alkot a védett és közösségi jelentőségű hegyesorrú denevér (Myotis blythii) és a védett szürke hosszúfülű-denevér (Plecotus austriacus). A Myotis blythii az európai közösségi jelentőségű természetvédelmi rendeltetésű területekről szóló 275/2004. (X. 8.) Korm. rendelet 2. számú mellékletében szerepel, mint közösségi jelentőségű faj, illetve a térségben lévő Tisza-tó (HUHN20003) kiemelt jelentőségű természetmegőrzési terület jelölő fajaként került felvételre. Az érintett kolónia a természetmegőrzési terület Myotis blythii állományának legnépesebb, s egyben meghatározó kölykező kolóniája. 
A felújítással érintett épület padlásán és tornyában lévő denevérélőhely védelme ezért fontos természetvédelmi érdek. 
A denevérek a padlástérben és a toronyban élnek, ahol kora tavasztól nyár végéig történik a kölykök felnevelése, s ilyenkor nagyon érzékenyek a zavarásra. A kölykök júliusban már kirepülnek vadászni, de a tanyahelyükről a téli szállások felé csak augusztus elején illetve közepén indulnak el. Ezért augusztus közepén megkezdve a padlástéri munkálatokat, a kolónia különösebb kockázat nélkül indulhat el a vándorútjára.
A hegyesorrú denevérek az épület északi oldalán, az oldalfal és a tetőhéjazat találkozásánál 2 db ellipszis formájú nyílásokon bújnak be. A nyílások közvetlenül a padlásra nyílnak, mindkettő ellipszis alakú, hosszanti átfogójuk 10 cm, rövidebb átfogójuk pedig 5 cm. A szürke hosszúfülű-denevérek a toronyablakon lévő, fából készült zsalugáteren keresztül repülnek be. Az épületfelújítási munkálatokat követően ezeket a nyílásokat továbbra is szabadon kell hagyni a denevérek számára. 
A denevérek a toronyteret és a padlást egyaránt használják. A szürke hosszúfülű-denevérek a toronyablak zsalugáterein keresztül repülnek be a toronyba, majd onnan a padlásra. Ha ajtóval elzárhatóvá válik a padlás a toronytól, a denevérek nem tudnak a padlástérbe bejutni. Fontos szempont továbbá az is, hogy forró nyári napokon a hegyesorrú denevérek a kölykeiket a jóval hűvösebb toronytérbe menekítik, s a nőstények is mindaddig ott nappaloznak, amíg a hőség tart. A torony a túlzottan forró nyári napokon kedvező módon hűti is a túlmelegedett padlás levegőjét. E lehetőség híján a denevérkölykök tömeges pusztulása is bekövetkezhet. Hatóságunk ezért nem járul hozzá, hogy ajtó válassza el a tornyot a padlástól. A padlástérbe tervezett klímaberendezés hőcserélő egysége meleg napokon jelentősen növeli a padlástér levegőjének hőmérsékletét, ami a denevérekre gyakorolt káros hatása miatt nem engedélyezhető. 
Az eddigi gyakorlati tapasztalatok szerint a magyarországi kereskedelemben kapható gombaölő és rovarirtó fakonzerváló szerek egy része a denevérek tömeges pusztulását okozhatja, ezért hatóságunk csak az európai denevérekre bevizsgált és kockázatmentesen használható szerek alkalmazásához járul hozzá.
A tetőhéjazatoknál alkalmazott tetőzáró fóliák egy része olyan sima felületű, hogy azokon a denevérek nem tudnak megkapaszkodni. A fólia alkalmazásával a cseréplécek, szarufák és egyéb faborítású felületek is lefedésre kerülnek. A denevérek általában ezeken a fafelületeken kapaszkodva pihennek. Éppen ezért, hogy a kapaszkodó felületek területe ne csökkenjen, egyrészt tilos a kolónia által leggyakrabban használt rész letakarása, illetve a többi helyen is csak olyan fólia helyezhető fel, amelyen a denevérek meg tudnak kapaszkodni.
A világítóablakok, üvegcserepek használata a padlásteret túlságosan világossá teszi, ami miatt a denevérek nem tudnak nappal nyugodtan pihenni. A sok fény a galambok számára lehetőséget ad a megtelepedésre, a ragadozók számára pedig a sikeresebb zsákmányolásra. Mindkettő súlyosan káros a denevérkolónia számára, ezért a megvilágítás növelését okozó beavatkozásokhoz hatóságunk nem járul hozzá. A padlástérben kialakításra tervezett elektromos világítórendszer pedig olyan kockázatot jelent, hogy a felkapcsolva maradt világítás az előbb említett negatív hatásokat eredményezheti.
Az épület külső reflektoros megvilágításához sem járul hozzá hatóságunk, ugyanis az erős fény hatására a denevérek nem mernek az épületből időben kirepülni. Ezáltal sokat veszítenek az éjszakai táplálkozóidőből, ami a kölykök felnevelésének jelentős elhúzódását idézi elő. A késői, gyenge kondícióval rendelkező kölykök nagy eséllyel nem élik meg a tavaszt. Az ilyen erős reflektorok tehát ökológiai csapdaként működnek, ezért hatóságunk azok használatához nem járul hozzá.


A hatáskört és illetékességet megállapító, valamint a döntést megalapozó jogszabályhelyek:

· A természetvédelmi hatósági és igazgatási feladatokat ellátó szervek kijelöléséről szóló 625/2022. (XII. 30.) Korm. rendelet 2. § szerint a területi természetvédelmi hatóságként vármegyei illetékességgel a vármegyei kormányhivatal jár el.

· A védett és a fokozottan védett növény- és állatfajokról, a fokozottan védett barlangok köréről, valamint az Európai Közösségben természetvédelmi szempontból jelentős növény- és állatfajok közzétételéről szóló 13/2001. (V. 9.) KöM rendelet alapján, a Magyarországon élő valamennyi denevérfaj védett, vagy fokozottan védett.

· A védett állatfajok védelmére, tartására, hasznosítására és bemutatására vonatkozó részletes szabályokról szóló 348/2006. (XII. 23.) Korm. rendelet 5. § (2) bekezdése szerint a védelemben részesülő állatfaj egyede által lakó-, élő-, költő-, búvó- vagy pihenőhelyként használt épületrészen külső felújítás vagy karbantartás a természetvédelmi hatóság engedélyével végezhető.

· A természet védelméről szóló 1996. évi LIII. törvény 43. § (1) bekezdése szerint: „Tilos a védett állatfajok egyedének zavarása, károsítása, kínzása, elpusztítása, szaporodásának és más élettevékenységének veszélyeztetése, lakó-, élő-, táplálkozó-, költő-, pihenő- vagy búvóhelyeinek lerombolása, károsítása.

· Az országos településrendezési és építési követelményekről szóló 253/1997. (XII. 20.) Korm. rendelet 54. §(2) bekezdés d) pontja szerint:”Az építmény megvilágítását, a köz- és díszvilágítást, a fényreklámot és a hirdetőberendezést úgy kell elhelyezni és kialakítani, hogy a fényhatás fényszennyezést ne okozzon.”
Az országos településrendezési és építési követelményekről szóló 253/1997. (XII. 20.) Korm. rendelet 1. számú melléklet 38. pontja szerint: „Fényszennyezés: olyan mesterséges zavaró fény, ami a horizont fölé vagy nem kizárólag a megvilágítandó felületre és annak irányába, illetve nem a megfelelő időszakban világít, ezzel káprázást, az égbolt mesterséges fénylését vagy káros élettani és környezeti hatást okoz, beleértve az élővilágra gyakorolt negatív hatásokat is.”
Felhívtam a figyelmet a jogszabályokban rögzített jogkövetkezményekre, valamint a meghatározott cselekmény végrehajtásának lehetőségére.

A jogorvoslat lehetőségéről az általános közigazgatási rendtartásról szóló 2016. évi CL. törvény 114. § (1) bekezdése, valamint a közigazgatási perrendtartásról szóló 2017. évi I. törvény (Kp.) 39. § (1) és (6) bekezdése alapján adtam tájékoztatást. A bíróság hatásköre a Kp. 12.§ (1) bekezdésén, illetékessége a Kp. 13.§ (1) bekezdés e) pontján, valamint a bíróságok elnevezéséről, székhelyéről és illetékességi területének meghatározásáról szóló 2010. évi CLXXXIV. törvény 4. számú mellékletének 3. pontján alapul. 
A bírósági eljárás illetékét az illetékekről szóló 1990. évi XCIII. törvény 45/A. § (1) bekezdése tartalmazza.


Szolnok, elektronikus bélyegző szerint
	Tisztelettel:

	……. főispán
	nevében és megbízásából kiadmányozó:



	………
	főosztályvezető


Értesül:
1./ Címzett
2./ …………….. Vármegyei Kormányhivatal Építésügyi és Örökségvédelmi Főosztály
3./ ………… Nemzeti Park Igazgatóság
4./ Irattár

